Малінавы чай
*Расціслаў Бензярук*

Непадалёку ад мядзведжага жытла расла маліна. Сёлета яна ўрадзіла, як, можа, ніколі. Не давалі спакою ягады маленькаму Патапку. Але ён памятаў дзядулеў наказ:

— Патапка, не рві зялёных ягад. Пачакай, пакуль яны даспеюць. Тады яны будуць духмянымі і салодкімі.

Патапка сам не еў і вартаваў, каб ніхто не абарваў іх. А сёння не выцерпеў. Сарваў адну ягадку — і ў рот. Ягада была салодкая і духмяная. Значыць, пара рваць.

Мядзведзік сам наеўся ўдосталь, а потым вырашыў:

— Занясу яшчэ маме. Скажу: «Гэта табе сабраў!» Вось узрадуецца.

Патапка зрабіў кулёчак і напоўніў яго малінамі. Радасны, ён панёс ягады дамоў. Мама якраз цыравала Патапкавы шкарпэткі, а дзядуля Патап Іванавіч чытаў «Лясную газету».

Мядзведзік працягнуў маме кулёчак і нечакана сказаў:

— Віншую цябе, мама, з днём нараджэння!

Сказаў і засаромеўся, бо ведаў, што мама, як і ён, Патапка, нарадзілася не ў ліпені, а зімою.

Але старэйшыя быццам нічога не заўважылі. Мама падзякавала Патапку за падарунак, а дзядуля адклаў у бок газету, прагаварыў:

— Мы не ведалі, чым сёння чай заварыць. Дык будзем піць малінавы!

Патап Іванавіч пайшоў ставіць самавар.

Потым усе сядзелі за сталом, елі бліны з мёдам і запівалі малінавым чаем. Чай быў смачны. Але Патапка сядзеў як на іголках: круціўся за сталом, безупынку дзьмухаў на вар. Урэшце не выцерпеў:

— Прабач, мама, што я цябе сягоння з днём нараджэння павіншаваў. Неяк само сабой выйшла!

— А ў мяне і сапраўды такі ж радасны дзень, як дзень нараджэння, — адказала мама. — Мой сын становіцца дарослым. Ён не абарваў раней часу ягады, а пачакаў, пакуль яны даспеюць. Ён сам пад'еў і пра мяне не забыўся. Ды ў рэшце рэшт ён не баіцца прызнацца, што сказаў няпраўду…

Ад гэтых маміных слоў Патапку стала радасна-радасна, а Патап Іванавіч прапанаваў:

— А чаму б табе, Патапка, не паклікаць у госці сваіх сяброў. Чай будзе з маліны, мама напячэ рознай здобы, і мы пазнаёмімся з імі…

— А зайчыку Цімошку будзе капуста? — пацікавіўся Патапка.

— Будзе Цімошку капуста, а вожыку Калючку — яблыкі, — паабяцаў дзядуля.

— Добра, дзеду, пазаву…

Заўтра да Патапкі прыйшлі сябры. Стала адразу весела. Пілі, елі, аж успацелі.

Патап Іванавіч з радасцю думаў: «Як добра, што ў нашага Патапкі столькі дружбакоў! Як добра, што ён умее сябраваць!..»

— Ох, мусіць аб'еўся, — уздыхаў Цімошка.

— Усё было так смачна! — стракатала сарока. і Дзякуй вам, гаспадары!

— Дзякуй табе, Патапка, за салодкія яблыкі! — сказаў Калючка.

А ўсе разам звераняты заспявалі:

Там ласунак, тут ласунак —

Не саромейся, бяры!..

За салодкі пачастунак

Дзякуй вам, гаспадары!